CELEX: C2006/310/14
Language: et
Date: 2006-12-16 00:00:00
Title: Kohtuasi C-419/06: 13. oktoobril 2006 esitatud hagi — Euroopa Ühenduste Komisjon versus Kreeka Vabariik

16.12.2006   
            
            
               ET
            
            
               Euroopa Liidu Teataja
            
            
               C 310/8
            
         13. oktoobril 2006 esitatud hagi — Euroopa Ühenduste Komisjon versus Kreeka Vabariik
   (Kohtuasi C-419/06)
   (2006/C 310/14)
   Kohtumenetluse keel: kreeka
   Pooled
   
      Hageja: Euroopa Ühenduste Komisjon (esindajad: M.Konstantinidis ja E. Righini)
   
      Kostja: Kreeka Vabariik
   Hageja nõuded
   
               —
            
            
               Tuvastada, et kuna Kreeka Vabariik ei ole võtnud selleks ettenähtud aja jooksul kõiki vajalikke meetmeid, et
               
                           —
                        
                        
                           tühistada riigiabi, mis komisjoni 14. septembri 2005. aasta otsusega KOM(2005)2706 Kreeka poolt Olimpiaki Aeroporia'le ja Olympic Airlines'ile antud riigiabi kohta (tehtud teatavaks 15. septembril 2005 numbri all SG Greffe (2005) D/205062), tunnistati ebaseaduslikuks ja ühisturuga mitte kokkusobivaks ja
                        
                     
                           —
                        
                        
                           nõuda nimetatud riigiabi abisaajatelt tagasi,
                        
                     või vähemalt ei ole komisjoni konkreetsetest meetmetest teavitanud, siis on Kreeka Vabariik rikkunud viidatud otsuse artiklitest 2, 3 ja 4 ning EÜ asutamislepingust tulenevaid kohustusi;
            
         
               —
            
            
               mõista kohtukulud välja Kreeka Vabariigilt.
            
         Väited ja peamised argumendid
   Komisjoni otsus kohustab Kreekat artiklis 1 nimetatud riigiabi abisaajatelt tagasi nõudma ja peatama koheselt riigiabi mistahes andmise Olimpiaki Aeroporia'le ja Olympic Airlines'ile. Kreeka pidi lisaks sellele teavitama komisjoni kahe kuu jooksul otsuse tegemisest selle otsuse täitmiseks võetud meetmetest.
   Otsuse täitmise tähtaeg möödus 15. novembril 2005.
   Väljakujunenud kohtupraktika kohaselt saab liikmesriik EÜ artikli 88 lõike 2 kohases menetluses enda õigustamiseks viidata vaid otsuse korrektse täitmise täielikule võimatusele. Lisaks sellele rõhutab komisjon, et vastavalt viidatud kohtupraktikale ei saa Kreeka ametiasutused tugineda täielikule võimatusele, kui nad ei ole proovinud tagastamisele kuuluvat summat tagasi nõuda — mida käesolevas asjas tehtud ei ole.
   Kreeka ametiasutused ei ole viidanud ühelegi erakordsele või ettenägematule raskusele, mis muudaks otsuse täitmise võimatuks. Samuti ei ole nad teinud ettepanekut ühegi otsuse kohaldamise alternatiivse viisi kohta, mis võimaldaks raskused ületada. Kreeka ametiasutused on piirdunud otsuse põhjendatuse ja komisjoni poolse abisumma arvutamise vaidlustamisega, mis tõendab seda, et nad ei ole kohaldanud ühtegi riigiabi peatamise või tagasinõudmise meedet.